Source: http://ispigl.eu/denik/?q=node/17575
Timestamp: 2019-07-19 13:01:44+00:00

Document:
Hlava podvodníkov: Mal ľudí na úrade boja proti korupcii | iSPIGL
Pred súd sa dnes postavil hlavný obžalovaný František Pinke, ktorého firmy mali od štátu vylákať milióny eur neoprávnených vratiek na základe fiktívnych obchodov s maďarskými schránkovými firmami, ktoré sa nikdy neodohrali.
Podvody sa mali diať v priebehu rokov 2001-2005. Okrem Pinkeho sú obžalovaní podnikateľ Vladimír Beck, bývalí daňoví kontrolóri Arnold Csemez a Imrich Tamasek a bývalý colník František Fodor.
Práve traja úradníci mali podľa obžaloby zabezpečovať hladký priebeh kontrol fiktívnych obchodov, z ktorých mali profitovať Beck a najmä Pinke. Pinke, ktorého prokurátor označuje za hlavu organizovanej skupiny, však obvinenia odmieta a korupciu vidí len na strane úradníkov.
Kontrolór na Ferrari
Jeden z daňových kontrolórov podľa Pinkeho výpovede prišiel k nemu do firmy na Ferrari.
„Prišiel si mi ukázať, aké pekné auto si si kúpil?
„Nie, ale musíme sa porozprávať, nakoľko budeš musieť niektorým ľuďom vrátiť nejaké peniažky, aby si naďalej mohol túto firmu riadiť a keď nie, tak prídu po teba z daňového riaditeľstva a celú firmu ti rozoberú,“ zaznelo podľa Pinkeho na stretnutí.
Súd na predchádzajúcom pojednávaní čítal výpoveď tohto úradníka.
Ten označil vratky DPH, ktoré štát vyplatil na základe fiktívnych obchodov, za oprávnené.„Nadmerný odpočet bol vyplatený v súlade so zákonom,“ tvrdil niekdajší daňový kontrolór „Nikdy som nežiadal ani neprijal úplatok.“
Mal ľudí v polícii
Pinke si však zo slov kontrolóra ťažkú hlavu nerobil.
„Ja som sa len usmieval, nakoľko som mal ľudí aj na Úrade boja proti korupcii, dva týždne na to som ich navštívil a vysvetlil som im, aký problém mám, čo sa s týmto dá spraviť,“ uviedol Pinke pred súdom. Pinke na pojednávaní okrem postupu daniarov namietal aj vyšetrovanie Úradu boja proti korupcii, ktoré začalo na základe jeho trestného oznámenia, ktoré podal na daniarov.
Nejasný vzťah k úradníčke
Prokurátorka na súde upozornila na nesúlad Pinkeho výpovede pred súdom s jeho slovami pred vyšetrovateľom.
Pinke sa totiž rozporuplne vyjadroval k vzťahom s viacerými ľuďmi zamotanými v kauze, najmä k Márii Fazekašovej. Tá bola účtovníčkou firiem Pinkeho a Becka a zároveň pracovala na daňovom úrade v Štúrove. Mala tiež sprostredkovať úplatky pre daňové kontrolórky zo Štúrova.
Fazekašová je jediná, ktorá už bola za svoju účasť na podvodoch odsúdená, súd jej udelil podmienku a povinnosť uhradiť vziknutú škodu – viac ako 5 miliónov eur. Práve Fazekašová mala podľa výpovede ďalšieho obžalovaného Vladimíra Beckabrať až 30-percentnú províziu z vyplatených vratiek.
Pinke pritom v minulosti o Fazekašovej tvrdil: „Poznám ju z daňového úradu, inak ju nepoznám, s mojou firmou nemala nič spoločné.“
Na dnešnom pojednávaní na Okresnom súde v Nitre však tvrdil opak: „Fazekašovú som poznal, ešte keď nerobila na daňovom úrade. Pomáhala s účtovníctvom našim zamestnankyniam.“ Pinke potvrdil, že Fazekašovú ako účtovníčku sprostredkoval množstvu ďalších podnikateľov, vrátane spoluobžalovaného Vladimíra Becka.
Pekný veľký kaštieľ
Pinke súdu popísal aj svoju bizarnú nehnuteľnosť, ktorú nazval „Pekný veľký kaštieľ“.Rozostavanú obrovskú rezidenciu v obci Gbelce dnes vlastnia jeho synovia. Pinke tvrdil, že záujem o jej kúpu mali zástupcovia významnej slovenskej finančnej skupiny a ponúkali viac ako 20 miliónov eur, aktuality.sk
Dago Daniš: Prípad poslanca Mizíka bol zbabraný
Najvyšší súd dnes bude rozhodovať o Kotlebovom poslancovi Mizíkovi. A nepriamo aj o dôležitom precedense: či môžete na Facebooku napísať nenávistný status – a potom sa vyhnúť trestu zatĺkaním. Poslanec Mizík bol stíhaný za status, v ktorom ho poburovalo, že prezident udelil vyznamenania ľuďom židovského pôvodu. „Nepriateľov“ starostlivo označil a vymenoval. Súd ho však oslobodil s vysvetlením, že sa nepodarilo preukázať, že autorom sporného textu bol naozaj Mizík. Prokurátor sa odvolal na Najvyšší súd.
Riešenie: Opakovanie procesu
Optimálnym riešením by bolo, ak by Najvyšší súd prípad vrátil späť na prvostupňový súd. Nech ho nanovo preskúma a rozhodne o prípadnom treste. Proces s Mizíkom si zalúži opakovanie, pretože je zjavné, že v jeho veci postupovali dosť nepresvedčivo polícia, prokuratúra aj súd.
Najhoršie zo všetkého sú pritom následky. Mizík sa vyhol trestu ako alibista. Odmietal sa prihlásiť k svojmu statusu. Mlčal. Súdu to stačilo na to, aby ho oslobodil. Odvtedy tu hrozí nepríjemný precedens: stíhaniu a trestu za nenávistné slová by sa mohol vyhnúť ktokoľvek, kto zahrá tupca, čo nevie písať na počítači. Ako Mizík, prezývaný Zmizík...
Mizíka a jeho zbabelý prístup k vlastným slovám však môžeme dať nabok. Jeho alibizmus nie je podstatný.
Podstatné je to, že úrady pri jeho stíhaní kopili jednu chybu za druhou.
NAKA v „ostrej akcii“
Ako prvá predviedla nadprácu polícia, ktorá si prišla podať Mizíka priamo do parlamentu počas rokovania výboru. Týmto divadlom len nahrala kotlebovcom, ktorí sa začali hrať na novodobých „disidentov“. Šéfovia polície zrejme zvolili silácke gestá hlavne preto, aby ukázali, že sú – spolu s Ficovou vládou – „hrádzou proti extrémizmu“.
Ďalšiu chybu urobil vyšetrovateľ, keď Mizíka obvinil z výroby extrémistických materiálov a z hanobenia národa, rasy a presvedčenia. Táto kvalifikácia je pomerne sporná. Je otázne, či Mizík vo svojom statuse hanobil nejakú skupinu, v tomto prípade ľudí židovského pôvodu. Jeho slová neboli urážlivé ani osočujúce. Ešte otáznejšie je to, či Mizíkov papierik s menami „vyznamenaných Židov“ môžeme považovať za výrobu extrémistického materiálu.
Poslancovi Mizíkovi môžeme vyčítať skôr to, že jeho antisemitské slová mohli podnecovať nenávisť voči etnickej skupine (§ 424 Trestného zákona). Mizíkov status vyznel ako hlásanie nepriateľstva a diskriminačného prístupu voči skupine osôb – len pre ich pôvod. A pre predsudky autora. Tento paragraf však vyšetrovateľ a po ňom ani prokurátor neriešili.
A nakoniec: tretiu chybu urobil súd, keď prioritne neposudzoval podstatu veci – či a v čom boli antisemitské poznámky Mizíka trestné. Súd sa obmedzil na tvrdenie (mimoriadne sporné), že pri zverejnenom statuse nebolo preukázané autorstvo. Teda zodpovednosť Mizíka. Lebo učiteľ a poslanec Národnej rady Mizík vraj nevie používať klávesnicu. Slovom, je pomalší a zaostal vo vývoji.
Absurdné je aj to, že Mizík vlastne nič nezaprel. On len mlčal a odmietal vypovedať. Teda: odmietol potvrdiť, že text je jeho. Súdu to stačilo na to, aby Mizíka oslobodit
A aby dal návod ďalším „hejterom“, ako sa vyhnúť zodpovednosti.
Z týchto dôvodov by bolo užitočné, keby Najvyšší súd Mizíkov prípad vrátil na začiatok – na Špecializovaný trestný súd. Aby si proces, posudzovanie Mizíkovych slov, dokazovanie a hranicu medzi slobodou slova a šírením nenávisti zopakoval... Alibizmus v tomto prípade nepredviedol len „Zmizík“, ale aj sudca. Nerozhodol vo veci, ale od věci, aktuality.sk
Marek Vagovič: Posledná šanca Igora Matoviča
Keď začínal, mnohým bola sympatická jeho bezprostrednosť a priamy štýl komunikácie. Líder OľaNO nešetril nikoho, hoci tým strácal aj potenciálnych spojencov. Výsledkom je, že ho takmer všetci odpísali. Ak sa chce zachrániť, mal by trochu ubrať plyn.
Igor Matovič nie je ani nikdy nebol štandardný politik. Vždy hovoril a konal pudovo, intuitívne, ako to práve cítil. Bez ohľadu na následky. Do všetkého išiel „po hlave“, jeho projektily triafali napravo aj naľavo. Primárne sa však sústredil na skorumpovanú hydru okolo Fica a Smeru.
Otváral jednu kauzu za druhou, čím odrezal od funkcií a štátnych peňazí veľa podvodníkov, ktorí prišli do politiky len bohapusto kradnúť. Ostro sa vymedzoval aj voči Dankovi a Bugárovi, respektíve ich stranám, ktoré robili partii zo Súmračnej – a dodnes robia – len obyčajné krovie.
Organizoval protesty pred komplexom Bonaparte, ktorý sa stal symbolom korupcie a prerastania organizovaného zločinu do najvyššej politiky. Z opozičných lídrov odviedol najväčší kus „špinavej roboty“. A schytal za to aj najviac úderov, čo bolo pochopiteľné, keďže stál v prvej línii.
Iná vec je, že často nerozlišoval. Aj malé kauzy vydával za veľké odhalenia, ktoré bombasticky prezentoval pred zapnutými kamerami.V snahe upútať tak tiež prispel k tomu, že časť voličov hádže súčasnú generáciu politikov do jedného vreca. A začína sa upínať k extrému.
Problém je aj v tom, že nie vždy mal svoje tvrdenia podložené nepriestrelnými dôkazmi. Dobrým príkladom je Ficov účet na Belize. Tam strieľal bez prípravy, od boku, naslepo. Keby sa takto správali novinári, politici by ich bombardovali žalobami od rána do večera.
Každý, kto sa pohybuje vo verejnom priestore, by mal vážiť slová. A to aj vtedy, keď hovorí o predsedovi Smeru, ktorý nepatrí k etalónom morálky. Inak strácajú jeho posolstvá/odkazy na váhe, takže aj ich nositeľa prestanú brať ľudia vážne. Aj v politike skrátka platí: dvakrát merať, raz strihať.
Nahrávky a dôvera
V prípade Procházku si dal naopak Matovič záležať, keďže jeho charakter odkryl cez tajne vyhotovenú nahrávku o spôsobe financovania Siete.Je však otázne, či sa to má robiť práve takto. Určite by to nemal byť štandard, takéto metódy by sa mali využívať len v krajných prípadoch.
Politika je totiž aj o dôvere, pričom na osobných stretnutiach za zatvorenými dverami sa povie všeličo. A nemusí to byť nutne niečo nekalé. Ak je predpoklad, že rozhovor môže byť zaznamenaný, dvakrát si rozmyslíte, čo poviete, alebo či sa vôbec budete rozprávať na štyri oči.
Napriek všetkému platí, že ak vznikne po najbližších voľbách vláda bez Smeru, SNS a kotlebovcov, bude to aj historická zásluha Igora Matoviča.
On sám, respektíve jeho hnutie však môže zostať mimo hry, či dokonca vypadnúť z parlamentu, čo sa snaží odvrátiť tým najhorším možným spôsobom. V poslednom čase sa líder OľaNO úplne opustil, čo vidno najmä na sociálnych sieťach. Podľahol sebaľútosti, pôsobí bezradne až zúfalo.
Keď hovorí, že pokým on bojoval proti korupcii, Beblavý a Truban „boli skrytí v kukurici a teraz sa hlásia o vyznamenania,“ má pravdu len čiastočne.
Zárezy na pažbe
Beblavý sa totiž voči kauzám vlastných (Gorila) alebo pochybnému financovaniu Siete ohradil až vtedy, keď sa vyviezol do parlamentu. Na druhej strane otvoril ako poslanec množstvo prípadov, ktoré sa týkali podozrení z korupcie alebo klientelizmu napríklad v zdravotníctve.
Ani Truban nestál počas temnej éry Smeru v prvej línii. No upozornil na predražené IT zákazky a podal trestné oznámenie pre manipuláciu jedného tendra.
Matovič má síce viac „zárezov na pažbe“, z minulosti sa však nedá žiť večne. Kľúčová je budúcnosť, kde majú všetci príčetní rovnaký cieľ: poraziť Smer.
Divoká konštrukcia
Líder OľaNO však tvrdí, že koalícia PS/Spolu a Kiska chce vytvoriť „vládu národného zmierenia“ s Druckerom a Smerom bez Fica. A celé to vraj má koordinovať finančná skupina Penta. V slovenskej politike sa dejú aj čudné veci, stačí si spomenúť na Procházku a Bugára.
Matovičova téza je však v tejto chvíli divoká konštrukcia, postavená na vode. Zatiaľ žije len v jeho hlave: rovnako ako výrok, že Kiska je „druhý Procházka“. Progresívci aj bývalý prezident sú síce v porovnaní so starou opozíciou nepopísané listy, no taký zásadný obrat by sa rovnal politickej samovražde.
Líder OľaNO si komplikuje vzťahy aj s KDH, respektíve s jeho lídrom Hlinom. Dajme teraz bokom, že ho aj verejne oslovuje Lojzo, kľúčové je niečo iné. Matovič hovorí, že chce užšie spolupracovať s kresťanskými demokratmi, aby nezostali mimo parlamentu ako po voľbách v roku 2016.
Súčasne však založil platformu, ktorej cieľom je získať na svoju stranu čo najviac potenciálnych voličov KDH. To nie je pomoc, ale dýka do chrbta. Líder OľaNO tiež tlačil na pílu, keď sa snažil spojiť opozíciu cez spoločný obed so Zlaticou Kušnírovou. KDH aj PS/Spolu jeho nešťastnú hru zdvorilo odmietli.
Viac diplomacie
Igor Matovič dnes nemá v politike veľa spojencov. V podstate jediný, kto ho zatiaľ predbežne neodpísal, je predseda SaS Richard Sulík. No pokým zvyšok opozície – vrátane Sulíka – intenzívne rokuje a hľadá programové prieniky, líder OľaNO sa vybíja v nezmyselných sporoch.
Ak sa chce v politike udržať aj po voľbách 2020, mal by trochu ubrať plyn. Je jasné, že Matovič sa úplne nezmení, pretože by to už nebol on. No ak tvrdí, že aj preňho je prioritou koniec Smeru, mal by si aspoň občas zakusnúť do jazyka. A namiesto trollingu navrhnúť aj konkrétne riešenia.
V roku 1998 porazila vtedajšia opozícia Mečiara hlavne preto, že hodila za hlavu osobné animozity. A dokázala sa spojiť proti zlu, ktoré ničilo krajinu. Nikto netvrdí, že riešením je model SDK. Úplne by stačil „pakt o neútočení“ (Hlina), aby opozícia nespálila všetky mosty už pred voľbami.
Toto je momentálne aj jedna z najväčších výziev – a zároveň posledná šanca Igora Matoviča. Po odchode Veroniky Remišovej už nemá veľmi na výber. Buď sa spamätá a zachráni sa. Alebo bude pokračovať tak ako doteraz a skončí. Historické zásluhy mu nikto neberie, ale dôležitý je výsledok.
Kartágo musí byť zničené, aktuality.sk
Najvyšší súd dnes rozhodne o Kotlebovom poslancovi Mizíkovi
Špecializovaný trestný súd uznal Mizíka za nevinného. Prokurátor mu podľa neho nedokázal autorstvo statusu.
Kotlebovci si dnes opäť zopakujú cestu na Najvyšší súd. No tentoraz nebude dôvodom rozpustenie strany, ale otázka viny či neviny poslanca extrémistickej ĽSNS Stanislava Mizíka. Pojednávanie sa začína o desiatej doobeda v budove Najvyššieho súdu.
Proces je pokračovaním z minulého roka. Vtedy Špecializovaný trestný súd neuznal argumenty prokurátora a konštatoval, že sa Mizíkovi nepodarilo dokázať autorstvo textu na internete. Prokurátor sa preto odvolal.
Očakáva sa, že dnes padne definitívne rozhodnutie.
Židia a fanatička
Vyšetrovacie orgány sa Mizíkovi začali venovať po tom, čo sa pred dvomi rokmi objavil na Facebooku na stránkach Volá hlas Gemera/Ľudová strana Naše Slovensko a Kotleba – Ľudová strana Naše Slovensko – Bratislavský kraj status podpísaný ako Mgr. Stanislav Mizík, poslanec NRSR. Text komentoval ľudí ocenených exprezidentom Andrejom Kiskom.
Pri historikovi Ivanovi Kamencovi, režisérovi Jurajovi Herzovi či Eve Mosnákovej, ktorá prežila holokaust, autor poukazoval na ich židovský pôvod.
Zakladateľku divadla Romathan Danielu Šilanovú zas nazval fanatičkou do cigánskych zvykov.
Začiatkom minulého roka preto špeciálny prokurátor podal na Mizíka obžalobu. Kolegovia z ĽSNS sa Mizíka na súde zastávali aj tým, že text nemohol napísať, lebo nevie pracovať s počítačom.
„Moje prvé stanovisko bolo také, že Stanislav M. a Facebook, to nejde dokopy. Z hľadiska jeho schopnosti využitia počítačov a mobilov si nemyslím, že by bol schopný technicky niečo také na počítači napísať,“ reagoval na súde podpredseda ĽSNS Milan Uhrík.
Zatkli aj jeho advokáta
V Národnej rade je pritom práca s počítačom bežnou súčasťou výkonu jeho mandátu.
Sudca Špecializovaného trestného súdu však napokon konštatoval, že Mizíkovi sa autorstvo textu nepodarilo dokázať. S týmto rozhodnutím nesúhlasil prokurátor špeciálnej prokuratúry a voči rozsudku sa odvolal.
Poslanca ĽSNS obhajoval advokát František Polák, ktorý v minulosti obhajoval aj mafiánskeho bossa Mikuláša Černáka.
Advokáta koncom mája tohto roka zadržala polícia pre podozrenie z extrémizmu. Pri domovej prehliadke počas akcie „Plukovník“ našli u Poláka nacistickú uniformu, obrázky s podobizňou Adolfa Hitlera a ďalšie predmety súvisiace s nacistickým režimom.
Po dvoch týždňoch Polák z väzby vyšiel. Najvyšší súd totiž rozhodol, že ho budú stíhať na slobode.
Obvineniam čelí aj Mazurek a Kotleba
Kotlebovci čelia podozreniam zo šírenia extrémizmu prakticky od nástupu do parlamentu.
Okrem Mizíka je obžalovaný aj Milan Mazurek za jeho vyjadrenia v žilinskom rádiu Frontinus. Špecializovaný trestný súd udelil za výroky Mazurekovi pokutu päťtisíc eur.
Ak by ich nezaplatil, hrozilo by mu polročné väzenie. Mazurek sa odvolal. Najvyšší súd bude o jeho prípade pojednávať po letných prázdninách tretieho septembra. A uzavretý nie je ani prípad predsedu ĽSNS Mariana Kotlebu. Ten rozdával hendikepovaným ľuďom šeky na sumu 1488 eur.
Prokurátor podal obžalobu, pretože v neonacistickej symbolike zastupuje číslovka 14 štrnásť slov, ktoré sformuloval americký rasista David Lane a hovoria o ochrane bielej rasy. Dvojčíslo 88 zastupuje ôsme písmeno v abecede, čiže HH, čo znamená nacistický pozdrav, aktuality.sk
„Západ by nemal kritizovať legitímne rozhodnutia Iránu, ale nájsť praktické riešenia s cieľom presvedčiť nás, aby sme sa držali dohody,“ uviedol hovorca ministerstva zahraničných vecí Abbás Músaví. Dodal, že tretia fáza porušovania dohody sa začne v septembri, ak Západ nepristúpi k takýmto krokom.
Tretia fáza porušovania dohody má zahŕňať rekonfigurovanie ťažkovodného reaktora, aby bol opäť schopný vyrábať plutónium. Irán začal s obohacovaním uránu nad rámec limitu, ktorý je podľa medzinárodnej jadrovej dohody 3,67 percenta, a môže pristúpiť k obohacovaniu aj na vyšších úrovniach. Oficiálne to oznámil v pondelok hovorca Iránskej organizácie pre atómovú energiu (AEOI) Behrúz Kamálvandí.
„Dvadsať percent nie je zatiaľ potrebných, ale ak budeme chcieť, urobíme to. Keď už sme nechávame bokom obohacovanie na 3,67 percenta, tak už nemáme problém s týmto krokom,“ citovala Kamálvandího tlačová agentúra IRIB.
Trump: Irán by si mal dávať pozor, pokiaľ ide o obohacovani¬e uránu
„Irán by si mal dávať pozor, pretože obohacujete (urán) z jedného dôvodu a ja vám nepoviem, čo tým dôvodom je. Nie je to však dobré. Radšej by si mali dávať pozor,“ povedal Trump novinárom v meste Morristown v štáte New Jersey.
Trumpov minister zahraničných vecí Mike Pompeo predtým Irán varoval, že bude vystavený ďalším sankciám a izolácii, ak podľa očakávaní rozšíri svoj jadrový program. Vyzval súčasne ďalšie krajiny, aby obnovili uplatňovanie dlhoročnej zásady toho, že nebude dochádzať k obohacovaniu uránu pre iránsky jadrový program. „Iránsky režim vyzbrojený jadrovými zbraňami by predstavoval ešte väčšiu hrozbu pre svet,“ zdôraznil Pompeo.
Vyjadrenie k danej téme poskytol aj americký viceprezident Mike Pence. Spojené štáty „nikdy nepripustia, aby Irán získal jadrovú zbraň“, povedal.
Irán by si podľa Pencea nemal „mýliť americkú zdržanlivosť s nedostatkom odhodlania“.
Guterres: Obohacovanie neprinesie Iráncom úžitok
Generálny tajomník OSN António Guterres vyhlásil, že obohacovanie uránu nad limit stanovený medzinárodnou jadrovou dohodou z roku 2015, nielenže nepomôže Teheránu zachrániť danú dohodu, ale „nezabezpečí ani hmatateľné ekonomické výhody pre iránsky ľud“. V pondelok o tom písala agentúra AP.
Hovorca OSN Farhan Haq v pondelok uviedol, že Guterres povzbudzuje Irán v tom, aby aj naďalej dodržiaval svoje záväzky stanovené zmluvou z roku 2015, „zatiaľ čo signatári (zmluvy) hľadajú možnosti, ako krajine pomôcť prekonať značné ťažkosti, ktorým momentálne čelí“.
Irán tiež pohrozil, bude
naďalej znižovať svoje záväzky v rámci jadrovej dohody každých 60 dní, pokiaľ ju ostatné strany nebudú dodržiavať.
Jadrová dohoda zaväzuje Teherán k výraznému obmedzeniu jeho jadrových kapacít výmenou za zrušenie medzinárodných ekonomických sankcií. Irán uzavrel dohodu s piatimi stálymi členmi Bezpečnostnej rady OSN (Spojenými štátmi, Ruskom, Čínou, Francúzskom, Britániou) a Nemeckom. Vinu za súčasné napätie pripisuje Irán Spojeným štátom, ktoré pod vedením súčasného prezidenta Donalda Trumpa od dohody vlani odstúpili a uvalili na Teherán sériu sankcií./agentury/
Novým gréckym premiérom sa stal ekonóm a pokračovateľ slávnej politickej dynastie Kyriakos Mitsotakis, ktorého konzervatívna strana Nová demokracia vyhrala nedeľné predčasné parlamentné voľby. Informovala o tom agentúra Reuters. Päťdesiatjedenročný Mitsotakis sľúbil voličom znížiť dane, zvýšiť platy a podporiť zahraničné investície a zamestnanosť.
Mitsotakis, ktorého teraz už nebohý otec Konstantinos bol premiérom Grécka začiatkom 90. rokov minulého storočia a ktorého synovec bol minulý mesiac zvolený za starostu Atén, vyhral voľby ako líder Novej demokracie, ktorá dostala takmer 40 percent hlasov. Vďaka volebnému bonusu pre víťaznú stranu (50 mandátov) tak obsadí 158 zo 300 kresiel v parlamente, doteraz vládna ľavicová strana SYRIZA bude mať iba 86 poslancov.
Predčasné parlamentné voľby, ktoré boli už šiestymi voľbami gréckeho parlamentu za desať rokov, vyhlásil Tsipras (44) po porážke svojej strany v nedávnych miestnych a európskych voľbách.
Tsiprasovi sa nepodarilo zlepšiť sociálne postavenie Grékov po úsporných programoch, ktoré mali vyviesť krajinu z krízy. Vážne ho poškodila aj dohoda s Macedónskom o názve tejto susednej krajiny, ktorú odmieta veľká časť Grékov.
Orbán zagratuloval premiérovi
Predseda maďarskej vlády Viktor Orbán zablahoželal Kyriakosovi Mitsotakisovi.
„Dovoľte mi touto cestou zablahoželať Vám k víťazstvu Vašej strany Nová demokracia a ku zvoleniu za predsedu vlády Gréckej republiky. Dúfam, že sa nám v znamení vzájomnej úcty na pôde konštruktívneho dialógu v budúcnosti podarí ďalej posilniť vzájomnú spoluprácu medzi našimi krajinami,“ píše Orbán v liste adresovanom Mitsotakisovi.
Neonacisti zo Zlatého úsvitu prepadli
Grécki neonacisti z hnutia Zlatý úsvit, ktorí sa stali počas ekonomickej krízy v krajine v minulých rokoch treťou najúspešnejšou stranou, sa v nedeľných parlamentných voľbách do nového zákonodarného snemu nedostali. Po sčítaní hlasov z takmer 95 percent okrskov získal Zlatý úsvit len 2,95 percenta hlasov, uviedla agentúra AP. Pre vstup do parlamentu sú potrebné tri percentá.
Prehru už pripustil aj vodca strany Nikos Michaloliakos. Vo svojom prejave však zdôraznil, že to neznamená koniec Zlatého úsvitu. V končiacom 300-člennom parlamente mali neonacisti 18 poslancov. Vo voľbách v septembri 2015 totiž získali 6,99 percenta hlasov.
„Chceme odkázať našim nepriateľom a takzvaným priateľom: Zlatý úsvit nekončí, zmierte sa s tým. Boj za nacionalizmus pokračuje. Vraciame sa tam, kde sme boli silní: na ulice a námestia, v tvrdom boji proti boľševizmu a divokému kapitalizmu,“ povedal Michaloliakos svojim priaznivcom. V prejave tiež zaútočil ako na odchádzajúceho premiéra Alexisa Tsiprasa, tak i zrejme jeho nástupcu Kyriakosa Mitsotakisa. Jeho strana Nová demokracia predčasné parlamentné voľby podľa odhadov vyhrala.
Oslabovanie Zlatého úsvitu sa ukázalo už v májových voľbách do Európskeho parlamentu, keď hnutie získalo 4,87 percenta hlasov a skončilo na piatom mieste medzi gréckymi stranami. Podľa mnohých expertov ale vplyv neonacistov úplne nezmizne. Ako sa ukázalo, napríklad počas eurovolieb pre stranu hlasovalo 13 percent mladých vo veku medzi 17 a 24 rokmi.
Nedávne vyhlásenia prominentného člena strany Iliasa Kasidiarisa, ktorý bol v minulosti súdený napríklad kvôli napadnutiu dvoch političiek, naznačujú, že sa chce Zlatý úsvit začať profilovať ako menej extrémistická strana podobná európskym euroskeptickým či krajne pravicovým silám. Ako uviedla agentúra AP, Kasidiaris nedávno napríklad vyjadril svoj obdiv k Matteovi Salvinimu, protiimigračne zameranému talianskemu ministrovi vnútra, a pochvalne hovoril aj o krajinách takzvanej višegrádskej štvorky (V4 – Česko, Poľsko, Slovensko, Maďarsko), v ktorých zaznieva silná euroskeptická rétorika./agentury/
Obvinený finančník Jeffrey Epstein, Autor: Reuters:
Americká federálna prokuratúra obvinila v pondelok známeho finančníka Jeffreyho Epsteina zo zneužívania maloletých dievčat. Písali o tom agentúry AP a DPA. Z dokumentov, ktoré boli v pondelok na súde zverejnené, vyplýva, že Epstein čelí obvineniu zo založenia kriminálnej siete, ktorá mu umožňovala pohlavne zneužívať desiatky neplnoletých dievčat. Najmladšie obete mali v tom čase podľa AP len 14 rokov.
Ešte v roku 2008 uzavrel štátny prokurátor s Epsteinom kontroverznú dohodu o vine a treste. Finančník sa vtedy priznal, že pre svojich klientov zabezpečoval neplnoleté prostitútky, za čo strávil rok vo floridskom väzení./agentury/
TASR 08.07.2019 19:04
Nemecko neplánuje vyslať do severovýchodnej Sýrie pozemné jednotky, ktoré by podporili Kurdmi vedené Sýrske demokratické sily (SDF) v boji proti zvyškom teroristickej organizácie Islamský štát (IS). Uviedol to v pondelok hovorca nemeckej vlády Steffen Seibert, ktorého citovala agentúra AP.
Nemecko tak zamietlo minulotýždňovú žiadosť, ktorú predložil osobitný vyslanec Spojených štátov pre Sýriu James Jeffrey. Ten vyslovil požiadavku, aby Nemecko do Sýrie vyslalo svoje výcvikové sily, logistických expertov a technických pracovníkov z Bundeswehru.
Podľa slov Seiberta Nemecko dlhodobo, výrazne a za medzinárodného uznania podporuje operácie medzinárodnej koalície bojujúcej proti IS zvonka poskytnutím prieskumných lietadiel Tornado a tankovacieho lietadla a výcvikom vojakov v Iraku. Minister dodal, že Nemecko uprednostňuje zachovanie svojej doterajšej úlohy v rámci medzinárodnej koalície, pričom „je známe, že to nezahŕňa pozemné jednotky“.
Ako uviedol hovorca spolkovej vlády, Berlín vedie so svojimi spojencami rozhovory o budúcom vojenskom a civilnom úsilí potrebnom na stabilizáciu regiónu na severovýchode Sýrie a o tom, ako bude prerozdelená zodpovednosť medzi jednotlivými krajinami./agentury/
Koniec konceptu špicenkandidátov je dobrou správou a nie poškodením demokracie (názor)
Toto nie je komentár o konkrétnych kandidátoch na posty v EÚ, ani o tom, ako to celé odohrala V4, lebo výsledok hovorí sám za seba. Je to názor na to, prečo je dobre, že bol odmietnutý koncept tzv. špicenkandidátov na obsadenie kľúčového postu predsedu Európskej komisie.
Pozornosť médií a verejnosti venovaná obsadzovaniu top postov v EÚ je bezprecedentne vysoká. To je dobre, lebo to zvyšuje záujem o EÚ. Samozrejme, to ako to prebehlo, obrazu Únie nepomohlo, lebo to vyzeralo ako spor o „fleky“ a netransparetné dohody za zatvorenými dverami.
Napriek tomu mi nie je celkom jasné, prečo je toľko kriku okolo tohto procesu v EÚ, keď sa niečo podobné pri personálnych dohodách deje aj na národnej úrovni. Taká je politika v členských štátoch, prečo by mala byť iná v Bruseli? Preto ma vyrušuje niečo iné.
„Analýzy“
Sú to „analýzy“ tvrdiace, že tento proces poškodil demokraciu v EÚ, keďže odmietol koncept tzv. špicenkandidátov. To je názor, ktorý potvrdzuje, že mýliť sa je ľudské, lebo je to presne naopak.
Dobre sa stalo, lebo teraz sa výber kandidáta na predsedu Európskej komisie udial presne v súlade s literou a aj duchom Lisabonskej zmluvy. Tá totiž nikde (článok 17.7.) nepredpisuje Európskej rade (tvorenej zástupcami členských štátov) povinnosť nominovať kandidáta, ktorý musí byť lídrom politickej skupiny vo voľbách do Európskeho parlamentu, ale ukladá „len“ zohľadniť výsledok volieb a konzultáciu s Európskym parlamentom. To sa stalo.
Autori Lisabonskej zmluvy vedeli veľmi dobre, prečo to napísali tak, že kandidát na predsedu Európskej komisie má vzísť z dohody dvoch inštitúcií a nie z vôle len jednej z nich. Je to tak najmä preto, aby sa zabezpečila rovnováha inštitúcií v trojuhoľníku Komisia-Rada-Parlament.
Európsky parlament nie je nadradený Rade, teda členským štátom a preto nemá právo im zobrať možnosť navrhnúť kandidáta na predsedu Európskej komisie, ktorú im dáva Lisabonská zmluva.
Práve toto však koncept tzv. vedúcich kandidátov zásadne narušil a z premiérov urobil poštárov doručujúcich do europarlamentu meno budúceho predsedu Európskej komisie bez toho, aby si ho mohli slobodne vybrať.
Preto to, čo sa udialo v Bruseli, nijakým spôsobom nepoškodilo demokraciu, neobralo Európsky parlament ani o centimeter z jeho právomoci, lebo to bude práve EP, ktorý zvolí predsedu Európskej komisie, resp. jeho, či ju môže odmietnuť.
Nestalo sa tak nič viac ako to, že bol zrušený koncept, ktorý vytváral len zdanie demokracie a vyššej legitimity predsedu Európskej komisie a nebol ničím iným ako demonštráciou sily Európskeho parlamentu voči členským štátom.
Išlo o pokus premeniť do praxe fikciu, že priamo zvolený poslanec europarlamentu má viac legitimity ako minister členského štátu v Rade alebo premiér v Európskej rade, ktorý má za sebou „len“ legitimitu odvodenú od národného parlamentu.
Viac emócie – vyššia volebná účasť?
Áno, tento koncept sa pôvodne propagoval najmä tým, že cez konkrétne osoby špicenkandidátov bude v kampani do Európskeho parlamentu viac emócie a tým bude aj vyššia volebná účasť.
Ktože by si želal niečo iné, a obzvlášť u nás, kde sme boli v účasti na voľbách poslední v celej EÚ a v tomto roku sme tento post obhájili. Pripomeňme si preto, ako test dopadol: účasť na voľbách do Európskeho parlamentu po zavedení špicenkandidátov v roku 2014 bola v celej EÚ oproti roku 2009 nižšia!
Teda opak toho, čo tvrdili nadšenci tohto modelu. Teraz, v roku 2019, bola účasť podstatne vyššia, ale hádam nemyslíme vážne, že ľudia šli v hojnejšom počte voliť kvôli špicenkandidátom, o menách ktorých netušil nielenže priemerný Slovák, ale ani ten, kto sa bežne zaujíma o politiku. Dôvody nárastu voličov boli úplne iné.
Cestou je dohoda, nie ohýbanie paragrafov
Odmietnutím špicenkandidátov opäť platí, že na výber kandidáta na predsedu Európskej komisie majú legitímne a demokraticky zvolení predstavitelia členských štátov presne taký nárok, ako majú europoslanci na jej zvolenie alebo odmietnutie.
Ak sa spôsob výberu predsedu komisie má modifikovať, napríklad na špicenkandidátov, je to samozrejme možné. Cestou je však dohoda v zmysle a na základe Zmluvy, prípadne jej zmena, nie ohýbanie paragrafov na maximum, ktoré sa vydáva za posilnenie demokracie a legitimity takej kľúčovej inštitúcie akou je Európska komisia.
V roku 2014 som bol pri tom, keď si členské štáty nechali nanútiť od Európskeho parlamentu koncept špicenkandidáta, ktorý nemal opodstatnenie. V roku 2019 ho členské štáty odmietli a išli príkladom ostatným inštitúciám, lebo konali podľa Zmluvy o EÚ. Well done!
Ivan Korčok je veľvyslancom Slovenskej republiky v USA, aktuality.sk
Veľká sústava veterných turbín, ktorú chce Francúzsko postaviť v mori, desať kilometrov od pobrežia mesta Dunkuerque, môže ohroziť ekonomické záujmy belgického prístavu Ostende. Upozornili na to v pondelok televízna stanica RTBF a flámsky denník De Tijd.
Takzvaná veterná farma, ktorú chce Francúzsko postaviť na ploche s rozlohou 70 štvorcových kilometrov, by sa mala nachádzať na hranici teritoriálnych vôd Belgicka, v zóne lodných trás medzi Ostende a britskými prístavmi na druhej strane Calaiskej úžiny. Správa prístavu Ostende upozornila, že po vybudovaní sústavy 45 veľkých veterných turbín by tento prístav už nemusel byť dostupný pre trajekty smerujúce z a do Británie.
Predstavitelia belgického prístavu sa už obrátili na belgickú vládu a v pondelok súdnou cestou upozornili zodpovedné francúzske orgány, že plánovaná sústava veterných turbín poškodí jeho záujmy. Belgická vláda v tejto súvislosti už takisto oslovila francúzsku stranu, čo však podľa RTBF ostalo bez oficiálnej odozvy.
„Táto veterná farma pravdepodobne naruší trajektové služby, ktoré Spojené kráľovstvo plánuje obnoviť po brexite,“ spresnil výkonný riaditeľ prístavu Ostende Dirk Declerck v rozhovore pre noviny De Tijd. Dodal, že britské prístavy Dover a Ramsgate budú pre lode z Ostende neprístupné a ak sa bude projekt rozširovať, dôjde k zablokovaniu tradičných lodných trás, ktoré využívajú aj plavidlá z iných prístavov.
Francúzsko v júni oznámilo, že štátny podnik Electricité de France (EdF) dostal poverenie na rozvoj novej veternej farmy vzdialenej desať kilometrov od mesta Dunkerque. Podľa plánov by malo byť do roku 2026 v spolupráci so spoločnosťami Innogy a Enbridge postavených 45 veterných turbín, ktorá zaistia dodávky elektrickej energie pre 500.000 domácností.
Eric Van Hooydonk, profesor pre oblasť námorného práva na Univerzite v Gente v tejto súvislosti upozornil, že štáty s prístupom k moru nemôžu vo svojej národnej 12-míľovej zóne vykonávať žiadnu výstavbu, ktorá by bránila prístupu do prístavov susedných krajín. Belgicko sa podľa jeho slov môže v tomto smere odvolať na Dohovor Organizácie Spojených národov o morskom práve, ktorého signatármi sú aj Belgicko aj Francúzsko./agentury/
Ruské stanice RT a Sputnik dostali zákaz účasti na konferencii v Británii
Británia zakázala ruským spravodajským staniciam RT a Sputnik zúčastniť sa na globálnej konferencii o slobode médií, ktorá sa bude konať tento týždeň v Londýne. Dôvodom tohto rozhodnutia je ich "aktívna úloha pri šírení dezinformácií", informovala v pondelok tlačová agentúra AFP. Na podujatí sa v stredu a vo štvrtok stretne približne 60 ministrov a zástupcov občianskej spoločnosti. Spoluhostiteľom konferencie je Kanada.
Británia pred konferenciou oznámila, že na boj proti dezinformáciám vo východnej Európe a na posilnenie nezávislých médií na západnom Balkáne vyčlení 18 miliónov libier. Ide o súčasť balíka v celkovej sume 100 miliónov libier, ktorý sa v priebehu piatich rokov použije na podobné aktivity vo východnej Európe a strednej Ázii, aktuality.sk
Vatikán odobral imunitu nunciovi obvinenému z pohlavného obťažovania
Ministerstvo uviedlo, že od Vatikánu dostalo potvrdenie o odobratí Venturovej imunity po tom, ako túto žiadosť predložil parížsky prokurátor.
Vatikán odobral diplomatickú imunitu apoštolskému nunciovi vo Francúzsku, arcibiskupovi Luigimu Venturovi, ktorý čelí obvineniam zo sexuálneho obťažovania. Informovalo o tom v pondelok francúzske ministerstvo zahraničných vecí, píše agentúra DPA. Ministerstvo uviedlo, že od Vatikánu dostalo potvrdenie o odobratí Venturovej imunity po tom, ako túto žiadosť predložil parížsky prokurátor.
Parížska prokuratúra začala 24. januára proti 74-ročnému Venturovi viesť vyšetrovanie pre podozrenie zo sexuálnych útokov, na ktoré upozornila radnica hlavného mesta. Venturu následne obvinili z pohlavného obťažovania mladého zamestnanca parížskej radnice, ktorého sa údajne dopustil 17. januára počas novoročného príhovoru starostky Anne Hidalgovej pre diplomatov, náboženských lídrov a zástupcov občianskej spoločnosti.
Vatikánsky vyslanec vo Francúzsku je obvinený aj z obťažovania ďalšieho muža. Podobné obvinenia voči nemu neskôr vzniesli viacerí muži.
Dôverou v katolícku cirkev na celom svete už niekoľko rokov otriasajú škandály súvisiace s pohlavným zneužívaním, ktoré sa týkajú aj jej vysokých predstaviteľov. Vatikán opakovane prisľúbil, že proti tomuto problému bojuje zavádzaním rôznych reforiem, aktuality.sk

References: súd 

Súd 
 súd 
 súd 
 Súd 
 súd 
 Súd 
 súd 
 súd 
 súd 
 súd 
 súd 
 súd 
 súd